In nomine Domini nostri Jesu Christi. Notum sit omnibus Dei cultoribus, presentibus et futuris, quod Jozerannus, cognomento Etnebrunus, occulta Dei visitatione ammonitus, pro redemptione peccatorum suorum, dedit de allodo suo quantum ei ad presens possibile fuit, Deo et sanctis apostolis Petro et Paulo ad locum Cluniacum, ut seniores ejusdem cenobii sine ulla contradictione perpetuo teneant, scilicet in villa Burzei unam vineam, duos campos, unum pratum. Et ut hæc donatio semper sit firma et stabilis, testes et conlaudatores adhibuit Bertrannum, fratrem suum, et Girbertum, consanguineum suum.